Helsingin pormestari Jan Vapaavuoren mielestä hallituksen päätös perua kiinteistöveroon suunniteltu korotus ei heiluta kaupungin kassaa merkittävästi.

Vapaavuori ei myöskään aio perääntyä ehdotuksestaan alentaa Helsingin kunnallisveroprosenttia asumiskustannusten vastapainoksi.

Tuoreessa budjettiesityksessään Vapaavuori esittää, että tuloveroa kevennetäisiin puoli prosenttiyksikköä ja Helsingissä sovellettaisiin 18 prosentin kunnallisverokantaa.

– En aio muuttaa ehdotustani, mutta tietenkin viime kädessä valtuusto päättää. Meillä on monia muitakin syitä alentaa verotusta, eikä se perimmäinen syy ole, että kiinteistövero on nousussa.

Vapaavuoren mukaan Helsingin talouskehitys on ollut suotuisa jo pitkään ja kaupungin budjetti mahdollistaa sekä massiiviset investoinnit että lisäpanostuksen koulutukseen.

Vielä tämän jälkeenkin on varaa maltilliseen verokevennykseen.

– Kun vaikeina aikoina korotetaan veroja, niin silloin hyvinä aikoina niitä pitää olla mahdollisuus myös laskea, Vapaavuori toteaa.

Kiinteistöverokorotuksen arvioitiin tuovan kaupungin kassaan 27 miljoonaa euroa.

Kuinka vaje kurotaan?

– Pitää vielä arvoida ja laskea, että mikä vaje loppujen lopuksi on. Se ei ole ihan näin iso, sillä kiinteistökanta kaupungin alueella on vuoden mittaan jonkin verran suurentunut. Ei tässä niin isoista summista puhuta, kyllä pystymme hoitamaan tämän ilman lisävelkaantumista.